Hermann Fegelein

Hans Georg Otto Hermann Fegelein (født 30. oktober 1906 i Ansbach i Bayern i Tyskland, død 28. april 1945 i Berlin) var en tysk SS-general og svoger av Eva Braun. 
Fengelein ble sannsynligvis drept i Førerbunkeren på Hitlers ordre. 


== Bakgrunn ==
Han ble født som sønn av den pensjonerte oberleutnant Hans Fegelein. Som ung arbeidet han på farens rideskole i München. Da denne ble stengt som følge av den økonomiske depresjonen i 1920, arbeidet han som stallgutt hos Christian Weber, som var en gammel venn av Adolf Hitler og som hadde samlet seg en stor formue gjennom sine kontakter i NSDAP.
Etter å ha studert i to semestre ved Ludwig-Maximilians-Universität München, gikk han inn i 17. rytter-regiment i 1925, og 27. april 1927 gikk han inn i Bayerische Landespolizei som offiserskadett. Mens han oppholdt seg i München, fikk han kontakt med nasjonalsosialistene og gikk inn i NSDAP som medlem nr 1 200 158, og i 1930 gikk han inn i Sturmabteilung hvor også faren var aktiv, og året etter ble han overført til Schutzstaffel (SS).


== SS ==
25. juli 1937 opprettet Heinrich Himmler en rideskole for SS i München under ledelse av Fegelein, med tittel Führer der SS-Hauptreitschule München. Hans stedfortreder var den yngre broren Waldemar. Inspektør for skolen var Fegeleins politiske mentor Christian Weber. Det var egentlig bare tidligere kongelige fra Hohenzollern og andre tidligere keiserlige familier i Tyskland som kunne sende elever til rideskolen, samt store økonomiske bidragsytere fra det tyske industrimiljøene. Men Fegelein brukte sine kontakter, blant dem kaptein Marten von Barnekow om å få komme til rideskolen, og Himmler aksepterte dette.
Da militariseringen av SS kom igang, meldte Fegelein seg til SS-Totenkopf-Verbände, forløperen til Waffen-SS.
30. januar 1937 ble Fegelein utnevnt til SS-Obersturmbannführer og allerede 25. juli samme år utnevnt til SS-Standartenführer.


== Andre verdenskrig ==
I mai 1942 ble han inspektør for kavaleriet og transport ved Reichssicherheitshauptamt (RSHA), en stilling han hadde til desember samme år. 2. desember 1942 ble han forfremmet til SS-Oberführer. 
30. oktober 1943 ble han såret i kamp. Etter rekonvalesens ble han sendt til Førerhovedkvarteret som liaisonoffiser for Heinrich Himmler. Han ble der kjent med Eva Brauns søster Margarete «Gretl» Braun, og da han giftet seg med henne steg han ytterligere i anseelse innen partiet.
Fegelein avanserte raskt i gradene opp til SS-Gruppenführer. Han var i aktiv tjeneste på Østfronten med 8. SS Kavaleridivisjon «Florian Geyer» ved tre anledninger: 

april 1942 til august 1942
14. mai 1943 til 13. september 1943
22. oktober til 1. januar 1944Fra 1. januar 1944 var han som liaisonoffiser Himmlers representant ved Førerhovedkvarter resten av krigen. Under 20. juli-attentatet ble han bare lettere skadet. Han ble samme år forfremmet til Gruppenführer.


== Død ==
Fegelein var med i Førerbunkeren i Berlin april 1945. Den 26. april snek han seg avsted til sitt hjem i bydelen Charlottenburg. Hitler merket neste dag at han hadde forsvunnet, og sendte en gruppe fra SS for å hente ham. Han ble brakt tilbake til bunkeren, hvor Hitler degraderte ham og satte ham under arrest. 
Hans flukt førte til at Hitlers mistanker til Himmler ble styrket. På kvelden 28. april kom the en melding fra Stockholm om at Himmler forsøkte å forhandle med de allierte bak førerens rygg. Hitler ble rasende, og da han ikke kunne få fatt i Himmler vendte han seg mot Fegelein. Hitler fikk ham brakt inn i bunkeren og spurte ham ut, og Fegelein insisterte på at han ikke kjente til Himmlers planer, samt at han hadde tenkt å komme tilbake til bunkeren selv. Hitlers raseri lot seg ikke stagge, og den eneste som på dette tidspunktet kanskje kunne reddet Fegelein, Eva Braun, var opptatt av å planlegge sitt eget selvmord. Noen overlevende fra bunkeren hevdet at Eva Braun først klarte å få Hitler til å vise nåde ved å fortelle ham at hennes søster, Fegeleins kone, var gravid, mens andre sier at hun ikke gjorde noe. Wilhelm Mohnke ledet en krigsrettssak mot Fegelein, og konkluderte med at han ikke var i stand til å bli stilt for retten. Han skal så ha overlevert ham til SS-vakter. Mohnkes beretning er usikker, ettersom de to meddommerne ikke overlevde, og ettersom han fortalte dette i et intervju under sin egen rettssak etter krigens slutt kan han ha pyntet på detaljene. 
Det er ingenting som tyder på at Fegelein overlevde denne dagen, men det er usikkert om han ble skutt etter en krigsrettsdom eller etter direkte ordre fra Hitler, eller om han ble hengt i en kjeller i nærheten uten dom. 


== Referanser ==


== Eksterne lenker ==
(en) Hermann Fegelein – kategori av bilder, video eller lyd på Commons 
(de) Katalog der Deutschen Nationalbibliothek
(de) Omtale på Lexikon der Wehrmacht